|  |
| --- |
|  |
| **REPUBLIKA E KOSOVËS**REPUBLIKA KOSOVA – REPUBLIC OF KOSOVO |
| **KËSHILLI GJYQËSOR I KOSOVËS**SUDSKI SAVET KOSOVA - KOSOVO JUDICIAL COUNCIL |

**Këshilli Gjyqësor i Kosovës,**

Në mbështetje të nenit 7 paragrafi 1.24 të Ligjit Nr. 06/L-055 për Këshillin Gjyqësor të Kosovës dhe nenit 39, paragrafi 3 të Ligjit Nr. 06/L – 054 për Gjykatat, në mbledhjen e mbajtur më datën \_\_\_\_\_\_\_\_\_XX,

**Miraton :**

**RREGULLORE Nr. XX/ 2022**

**PROCEDUREN E CERTIFIKIMIT, EMËRIMIT, KUSHTET, TË DREJTAT, DETYRIMET DHE SHPËRBLIMIN E EKSPERTËVE GJYQËSOR**

**Neni 1**

**Qëllimi dhe fushëveprimi**

1. Me këtë rregullore përcaktohet procedura e certifikimit, emërimit, kushtet, të drejtat dhe detyrimet e ekspertëve gjyqësor si dhe lartësia e shpërblimit (kompensimit) për punën e tyre.
2. Fushëveprim i kësaj rregullore janë ekspertët gjyqësorë të cilët aplikojnë, certifikohen dhe emërohen nga Këshilli si ekspert gjyqësor.

**Neni 2**

**Përkufizimet**

1. Shprehjet e përdorura në këtë rregullore kanë këto kuptime:
	1. Këshilli – Këshilli Gjyqësor i Kosovës siç është përcaktuara me Ligjin për Këshilli Gjyqësor të Kosovës;
	2. Njësia – Njësia për Inspektim Gjyqësor;
	3. Ekspert gjyqësor – personi fizik apo juridik i regjistruar në regjistrin e ekspertëve gjyqësor;
	4. Regjistri – Regjistri i ekspertëve gjyqësor të emëruar nga Këshilli;
	5. Komisioni për vlerësimin e kandidatëve për ekspert gjyqësor – Komisioni i themeluar nga Këshilli;
	6. Komisioni për shqyrtimin e Ankesave- Komisioni i themeluar nga Këshilli për shqyrtimin e ankesave;
	7. Komisioni Ad Hoc – Komisioni i themeluar nga ana e Këshillit për të shqyrtuar dhe vlerësuar sjellën e pahijshme të ekspertit.

**Neni 3**

**Parimet e përgjithshme**

1. Eksperti gjyqësor ushtron detyrat e tij në pajtim me rregullat dhe parimet e përgjithshme, përfshirë parimin e ligjshmërisë, pavarësisë, paanshmërisë dhe profesionalizimit.
2. Zbatimi i udhëzimeve sipas standardeve aktuale të shkencës, teknologjisë, përvojës dhe kujdesit të duhur.
3. Gjatë përpilimit të ekspertizës, eksperti duhet t’i shmanget paragjykimeve, si dhe përgatitja e mendimit dhe konstatimit të tij të jetë objektive dhe e paanshme, t’i shmanget rrezikut të paanshmërisë së tij dhe pranimit të përfitimeve tjera përveç shpërblimit (kompensimit) të përcaktuara me këtë rregullore.
4. Eksperti duhet të deklarojë në fillim të procedurave gjyqësore se nuk ka ndonjë konflikt të mundshëm të interesit. Në rast se paraqitet konflikti i mundshëm i interesit ai/ajo duhet menjëherë të njoftojë të gjitha palët e interesuara dhe mund të tërhiqet nga caktimi/autorizimi i tij në rastin përkatës.

**Neni 4
Komisioni për vlerësimin e kandidateve për ekspert gjyqësor**

1. Komisioni për vlerësimin e kandidatëve përbëhet nga tre (3) anëtarë, njëri nga të cilët duhet të jetë anëtar gjyqtar i Këshillit dhe dy (2) anëtarë të tjerë nga radhët e gjyqtarëve të gjykatave të Republikës Kosovës, dhe dy (2) anëtarë rezerve, prej të cilëve njeri vjen nga anëtaret gjyqtar të Këshillit, kurse tjetri nga radhët e gjyqtarëve të gjykatave të Republikës Kosovës.
2. Përbërja e Komisionit për vlerësimin e kandidatëve për ekspert gjyqësor duhet të pasqyrojë strukturën etnike dhe gjinore të gjyqësorit.
3. Komisioni për vlerësimin e kandidatëve mbështetet nga stafi Njësisë.

**Neni 5
Shpallja e konkursit**

1. Këshilli, shpall konkurs për certifikimin dhe emërimin e eksperteve gjyqësor, i cili publikohet së paku në një (1) nga mjetet e informimit në tërë territorin e Republikës së Kosovës, si dhe publikohet në faqen zyrtare të Këshillit. Me qëllim të informimit të kandidatëve nga komunitetet jo-shumicë, konkursi gjithashtu publikohet në mjete të informimit publik të komuniteteve jo-shumicë, në gjuhët zyrtare që janë në përdorim në Republikën e Kosovës.
2. Këshilli vendos për kohën e shpalljes së konkursit, varësisht prej nevojës dhe kërkesës.

**Neni 6
Kriteret**

1. Për t’u certifikuar si ekspert gjyqësor, fillimisht kandidati duhet t’i plotësojë këto kriteret të përgjithshme:
	1. të jetë shtetas i Republikës së Kosovës;
	2. të ketë zotësi të plotë për të vepruar;
	3. të ketë diplomë universitare në fushën përkatëse;
	4. të mos jetë i dënuar për vepër penale, në përjashtim të veprës penale të kryer nga pakujdesia;
	5. të këtë së paku tri (3) vjet përvojë pune profesionale në fushën specifike apo të ngjashme.
2. Përveç kritereve të përgjithshme kandidati për t’u certifikuar ekspert gjyqësor duhet ta dëshmojë kompetencën dhe ekspertizën profesionale të tij/të saj me anë të kritereve specifike dhe mbështetëse, si në vijim:
	1. Kualifikimet profesionale që i ka arritur kandidati dhe që janë relevante për fushën e ekspertizës;
	2. Trajnimet dhe kurset e veçanta në të cilat kandidati ka marrë pjesë dhe që janë relevante për fushën përkatëse të ekspertizës;
	3. Çmimet, botimet ose përvoja mësimore relevante për fushën e ekspertizës; dhe,
	4. Përvoja dhe aftësitë profesionale të kandidatit, relevante për fushën e ekspertizës.
3. Përjashtimisht nga dispozitat e paragrafit 1 dhe 2 të këtij neni, si ekspert gjyqësor mund të angazhohet edhe personi i cili ka njohuri në fushat specifike për të cilat mungojnë ekspertë të diplomuar nga universitetet përkatëse.

 **Neni 7
Dokumentet e nevojshme dhe mënyra e aplikimit**

1. Kandidatët duhet të dorëzojnë dokumentet si në vijim:

1.1. Aplikacionin e plotësuar me të dhënat e kërkuara;

 1.2. Certifikatën e shtetësisë së Republikës së Kosovës;

1.3. Diplomën Universitare përkatëse të vlefshme në Republikën e Kosovës;

1.4. Dëshminë mbi përvojën e punës përkatëse, të përcaktuar me këtë rregullore dhe legjislacionin në fuqi;

1.6. Certifikatën shëndetësore për vlerësimin e aftësive psiko-fizike;

1.7. Certifikatën nga evidenca penale lëshuar nga gjykata, si dhe:

1.8. Dokumentet tjera/dëshmitë e përcaktuara si në nenin 5 të kësaj rregullore.

2. Dokumentet e bashkëngjitura për aplikimin duhet të jenë të noterizuar. Aplikacioni së bashku me dokumentet mbështetëse mund të dorëzohet në Këshill në formë fizike, përmes postës së rregulltë ose postës elektronike, i cili regjistrohet dhe secili kandidat pajiset me një konfirmim mbi pranimin e aplikacionit.

1. Për secilin kandidat krijohet dosje e cila përmban të gjitha dokumentet e prezantuara nga kandidati. Komisioni për vlerësimin e kandidatëve është përgjegjës për formimin, mbajtjen e dosjes, si dhe sigurojnë kompletimin dhe përditësimin e saj deri në momentin e përmbylljes përfundimtare të procesit të emërimit.
2. Kandidati në aplikacion cakton fushën e tij të ekspertizës për të cilën kërkon të certifikohet.
3. Kandidati i cili aplikon për t’u certifikuar si ekspert gjyqësor në fushën e caktuar duhet të paguajë taksën prej pesëdhjetë euro (50 €). Dëshmia për pagesën dorëzohet në momentin e aplikimit dhe nuk është e rimbursueshme.

**Neni 8**

**Procedura e vlerësimit të aplikacionit**

1. Pas përmbylljes se konkursit, Komisioni për vlerësimin e kandidatëve për ekspert gjyqësor shqyrton aplikacionet e kandidatëve brenda afatit prej gjashtëdhjetë (60) ditëve nga dita e mbylljës së konkursit.
2. Gjatë shqyrtimit të aplikacioneve, Komisioni për vlerësimin e kandidatëve për ekspert gjyqësor përmes Njësisë mund të kërkojë informacion shtesë dhe verifikim të të dhënave nga institucionet përkatëse. Në raste të tilla, procedura e shqyrtimit të dokumentacionit pezullohet deri në pranimin e të dhënave të kërkuara nga institucioni përkatës.
3. Komisioni për vlerësimin e kandidatëve për ekspert gjyqësor, pas kryerjes së verifikimit përpilon një raport shpjegues, në të cilin përmbledhë shkurtimisht të dhënat e dokumentacionit të paraqitur dhe informacionin nëse janë përmbushur kriteret ligjore nga kandidatët.
4. Kandidati i cili nuk i plotëson kriteret ligjore sipas kësaj rregulloreje njoftohet nga ana e Komisionit për vlerësimin e kandidatëve për ekspert gjyqësor në afat prej pesë (5) ditëve nga dita përfundimit të procesit të shqyrtimit të aplikacioneve. Kandidati ka të drejtë ankese pranë Komisionit për shqyrtimin e ankesave, brenda afatit tre (3) ditor nga marrja e njoftimit.
5. Komisioni për shqyrtim të ankesave shqyrton ankesën e kandidatit brenda tetë (8) ditëve nga data e përfundimit të afatit për paraqitjen e ankesës. Komisioni i Ankesave ka të drejtë të miratojë, refuzojë ose ta hedhë ankesën.
6. Nëse Komisioni për shqyrtim të ankesave vlerëson se kandidati i plotëson kriteret ligjore, i njëjti vendoset në listën e kandidateve që i plotësojnë kriteret dhe i nënshtrohet procedurave të emërimit sipas dispozitave të kësaj rregulloreje.

**Neni 9**

**Certifikimi dhe emërimi i kandidatëve**

1. Jo më vonë së pesëmbëdhjetë (15) ditë pas përfundimit të procedurës së ankesave, Komisioni për vlerësimin e kandidatëve për ekspert gjyqësor i dërgon Këshillit listën e kandidatëve të cilët i plotësojnë kriteret sipas kësaj rregullore.
2. Këshilli, pas shqyrtimit dhe miratimit të listës së kandidatëve të propozuar nga Komisioni për vlerësimin e kandidatëve për ekspert gjyqësor, me vendim i certifikon dhe emëron ekspertët gjyqësor.

1. Pas Certifikimit dhe emërimit, Këshilli lëshon certifikatën e ekspertit gjyqësor me këtë përmbajte:
	1. logon e Republikës së Kosovës dhe Këshillit;
	2. numrin dhe datën kur është lëshuar certifikata;
	3. fushën specifike për të cilën certifikohet;
	4. emrin, emrin e prindit, mbiemrin dhe numrin personal;
	5. nënshkrimin e Kryesuesit të Këshillit; dhe
	6. vulën zyrtare të Këshillit.
2. Me rastin e certifikimit ekspertët gjyqësor detyrohen ta paguajnë shumën prej dyqind e pesëdhjetë (250) euro. Pas pranimit të dëshmisë për pagesën e kryer dhe emërimit nga ana e Këshillit, eksperti gjyqësor do të pajiset me certifikatë dhe regjistrohet në regjistër siç përcaktohet me këtë rregullore.
3. Çdo anëtar i shoqatës profesionale, institucionit arsimor, institucionit kërkimor dhe çdo subjekti tjetër që i plotëson kriteret sipas kësaj rregullore gëzon të drejta të barabarta sa i përket qasjes në procedurat gjyqësore dhe mund të caktohet nga gjyqtari si ekspert gjyqësor.

**Neni 10**

**Kartela identifikuese dhe vula**

1. Çdo ekspert gjyqësor duhet të ketë kartelë identifikuese dhe vulë. Formati i kartelës dhe

vulës përcaktohet nga Këshilli.

1. Kartela e ekspertit gjyqësor lëshohet nga Këshilli dhe duhet të përmbajë:
	1. logon e Këshillit;
	2. numrin e certifikatës;
	3. emrin dhe mbiemrin;
	4. fushën për të cilën është certifikuar;
	5. data e lëshimit; dhe,
	6. foto;
2. Vula duhet të jetë për fushën për të cilën është certifikuar.
3. Vula e cekur në paragrafin e mësipërm duhet të jetë e rrumbullakët, me diametër 40 mm, në te cilën duhet të shënohet:
	1. në rrethin e parë: Republika e Kosovës /Republika Kosovo;
	2. në rrethin e dytë: ekspert gjyqësor;
	3. në rrethin e tretë: emri dhe mbiemri i ekspertit gjyqësor; dhe
	4. në rrethin e katërt: fushën për të cilën është i certifikuar.
4. Eksperti gjyqësor duhet ta deponojë nënshkrimin dhe kopjen e vulës në Këshill. Përshtatshmërisht kur të krijohen kushtet, eksperti gjyqësor mund të deponojë nënshkrimin dhe vulën elektronike.
5. Përmbajtja e tekstit standard që vërteton saktësinë e ekspertizës sigurohet nga Këshilli për të gjithë ekspertet gjyqësor.

**Neni 11
Regjistri**

1. Ekspertët e emëruar nga Këshilli regjistrohen në Regjistrin e Ekspertëve gjyqësor.
2. Regjistri i ekspertëve gjyqësor të emëruar përmban informatat identifikuese përfshirë numrin kontaktues, email adresën, adresën e vendbanimit/vendqëndrimit.
3. Regjistri specifikon fushën për të cilën eksperti gjyqësor i emëruar është kompetent.
4. Eksperti gjyqësor i emëruar duhet ta njoftojë menjëherë Këshillin për çdo ndryshim të të dhënave të përfshira në Regjistër.
5. Regjistri publikohet në ueb faqen e Këshillit dhe në gazetën zyrtare.
6. Këshilli administron regjistrin e të gjithë ekspertëve të emëruar dhe një herë në çdo dy vjet bën verifikimin e të dhënave për çdo ekspert me qëllim të çregjistrimit të ekspertëve të cilët nuk plotësojnë me kushtet ligjore ose për të cilët është paraqitur një pengesë për vijimin e ushtrimit të profesionit.

**Neni 12**

**Caktimi i ekspertit**

* 1. Gjyqtari i çështjes cakton ekspertin e certifikuar dhe emëruar nga Këshilli për llojin e caktuar të ekspertimit nga regjistri i ekspertëve gjyqësor.
	2. Sipas rastit dhe vlerësimit të gjyqtarit, ekspertizat me të ndërlikuara i besohen në rend të parë institucioneve profesionale.

**Neni 13**

**Të drejtat dhe detyrimet e ekspertit gjyqësor**

1. Eksperti ka të drejtë të refuzojë caktimin e tij nëse nuk është në gjendje të kryejë detyrë në mënyrë të paanshme, të pavarur, për arsye të çfarë do llojit të konfliktit të interesit ose për ndonjë arsye tjetër.
2. Eksperti ka të drejtë të marrë udhëzime përmes pyetjeve dhe duke kërkuar shpjegime palëve të marrë të dhëna prej tyre, nga institucionet përkatëse ose nga persona të tretë brenda kufijve të nevojshëm për kryerjen e detyrës së tij, me qëllim të dhënies së mendimit të plotë, saktë dhe konkret. Po ashtu, eksperti gjyqësor, ka të drejtë të informohet dhe këshillohet për detyrat personale dhe detyrat procedurale.
3. Eksperti ka të drejtë të ketë qasje në të gjitha objektet, personat dhe ngjarjet që shqyrtohen dhe vlerësohen.
4. Eksperti gjyqësor është i obliguar t’u përmbahet afateve të caktuara në vendimin e kryetarit të trupit gjykues/gjyqtarit për hartimin e ekspertizës.
5. Në qoftë se eksperti për shkak të arsyeve objektive nuk mund të përfundojë ekspertimin/ ekspertizën në afatin e caktuar nga gjykata, është i obliguar që ta njoftojë gjykatën për arsyet e mos përfundimit të ekspertizës, rrjedhimisht të kërkoj zgjatjen e afatit për përfundimin e ekspertizës.
6. Eksperti gjyqësor është i obliguar ta mbajë konfidenciale çdo informatë ose rezultat me të cilin përballet gjatë ekspertimit.
7. Eksperti gjyqësor është i obliguar ta respektojë gjykatën dhe palët, si dhe të marrë përsipër lëndët që i caktohen. Në qoftë se nuk respekton gjykatën, palët si dhe nëse nuk jep sqarim mbi faktin që nuk ka mbaruar ekspertimin brenda afateve të caktuara, apo për arsye tjera serioze, kryetari i trupit gjykues/gjyqtari përveç veprimeve të cilat mund t’i ndërmarrë konform dispozitave të ligjeve të aplikueshme të cilat zbatohen në raport me ekspertët.

**Neni 14**

**Kompensimi i ekspertëve gjyqësor**

1. Eksperti gjyqësor që caktohet me vendim të gjykatës përkatësisht kryetarit të trupit gjykues/gjyqtarit gëzon të drejtën e kompensimit për ekspertizën e bërë dhe shërbimet e kryera sipas tarifës së përcaktuar me këtë rregullore.
2. Kur caktimi i ekspertit kërkohet nga pala dhe gjyqtari e cakton këtë me aktvendim, kryetari i trupit gjykues/gjyqtari e obligon palën të deponojë në llogarinë bankare përmes arkës së gjykatës një shumë të caktuar të hollash në emër të ekspertizës dhe që dëshminë mbi deponimin e të hollave t’ia bashkëngjisë shkresave të lëndës përkatëse.
3. Në rastet kur shuma e të hollave të deponuara në arkën e gjykatës për ekspertim është më e lartë se shuma e cila duhet t’i paguhet ekspertit, ajo shumë do t’i kthehet palës e cila e ka bërë deponimin e të hollave në arkë.
4. Ekspertët për ekspertizën e bërë dhe pjesëmarrjen në seancë do të paguhen si në vijim:
	1. në shumë prej pesëdhjetë (50) deri në njëqind e pesëdhjetë (150)euro;
	2. në shumën prej njëqind e pesëdhjetë (150) deri në pesëqind (500) euro për lëndët më komplekse;
	3. për çështjet ekonomike kur shuma e kontestit nuk tejkalon një milion (1,000,000) euro shuma maksimale që mund të paguhet është deri në një mijë (1,000)euro;
	4. për raste jashtëzakonisht komplekse pa marrë parasysh shumën e kontestit dhe çështje ekonomike në rastet kur shuma e kontestit tejkalon një milion (1,000,000) euro, shuma maksimale që mund të paguhet është deri në dy mijë (2,000) euro.

**Neni 15
 Lista dhe kompensimi i ekspertëve gjyqësor të institucioneve publike**

1. Të gjitha institucionet publike janë përgjegjëse për të përgatitur listën e ekspertëve që mbulojnë fushën përkatëse të ekspertizës dhe këtë listë ia dorëzojnë Këshillit. Këshilli do të njohë në mënyrë automatike listat e pranuara dhe të njëjtat do të jenë pjesë e regjistrit të ekspertëve të emëruar sipas kësaj rregullore.
2. Institucionet publike janë përgjegjëse për dorëzimin e listës së shërbimeve të cilat i ofrojnë me pagesë si dhe tarifat për shërbimet e ofruara, e cila listë do të jetë shtojcë e kësaj rregullore.
3. Në rastet kur ekspertiza /ekspertimi kryhet nga eksperti i cili veprimtarinë e tij e ushtron në kuadër të një institucioni publik përkatës, kompensimi për punën e kryer do t’i paguhet institucionit publik, sipas tarifës së përcaktuar me legjislacionin përkatës të institucionit publik.
4. Në rastet kur ekspertiza /ekspertimi kryhet nga eksperti i cili veprimtarinë e tij e ushtron në kuadër të një institucioni publik përkatës dhe nuk është përcaktuar tarifa me legjislacionin përkatës të institucionit publik, zbatohen dispozitat e kësaj rregullore sa i përket shpërblimit – kompensimit të ekspertëve të caktuar nga gjykata.
5. Në rastet kur ekspertiza/ekspertimi kryhet nga ekspertët e pavarur që mbulojnë fushën përkatëse por që nuk janë pjesë e institucioneve publike, zbatohen dispozitat e kësaj rregullore sa i përket shpërblimit – kompensimit të ekspertëve të caktuar nga gjykata

**Neni 16
Procedura e kompensimit të ekspertëve gjyqësor**

1. Në rastet kur kompensimi bëhet nga buxheti i Këshillit, gjykata është e obliguar që pas përfundimit të seancës gjyqësore të plotësojë formularin për kompensimin e ekspertit gjyqësor. Forma dhe përmbajtja e formularit për kompensim të ekspertit gjyqësor përcaktohet nga Këshilli, si shtojcë kësaj rregullore.
2. Në rastet kur ekspertiza/ekspertimi është kryer sipas propozimit të palëve, gjykata me aktvendim të veçantë cakton shpërblimin për ekspertin në bazë të tarifës të përcaktuar me këtë rregullore, i cili vendim përveç tjerash duhet të përmbaj emrin dhe mbiemrin e ekspertit, numrin personal, numrin fiskal dhe numrin e xhirollogarisë bankare.

**Neni 17**

**Pezullimi i ekspertit gjyqësor dhe revokimi i certifikatës**

1. Nëse ndaj ekspertit caktohet masa ndaluese në kuptim të Kodit të Procedurës Penale apo kur eksperti merret si i pandehur ne një proces gjyqësor, Këshilli bën pezullimin e ekspertit deri në përfundim të procesit gjyqësor.

1. Nëse eksperti bën kërkesë për pezullim të angazhimit si ekspert gjyqësor për një kohë të caktuar, Këshilli vendos për pezullim nga lista për aq kohë sa është kërkuar nga vet eksperti gjyqësor.
2. Për ekspertët gjyqësor të cilët janë certifikuar nga Këshilli, Këshilli bën revokimin e certifikatës së ekspertit gjyqësor nëse:
	1. Nuk kanë ekzistuar ose kanë pushuar së ekzistuari kushtet në bazë të të cilave eksperti është certifikuar;
	2. Është dënuar për vepër penale në përjashtim të veprës penale të kryer nga pakujdesia;
	3. Në mënyrë të pandërgjegjshme, të pa rregullt dhe jo profesionale e kryen punën;
	4. Refuzon pa arsye të kryej ekspertizën;
	5. pa arsye nuk iu përgjigjet ftesave të gjykatës, më tepër se tri (3) herë me ndërprerje dhe pandërprerë dhe lidhur me këtë nuk ofron arsyetim të justifikueshëm në momentin kur ftohet; dhe
	6. përkundër thirrjes së gjykatës, pa arsye nuk e përfundon ekspertizën në kohën e caktuar.

 **Neni 18
 Largimi nga lista e ekspertit gjyqësor**

1. Në rast kur ndaj ekspertit të thirrur në gjykatë paraqiten ankesa lidhur me sjelljen e pahijshme të tij ndaj gjykatës apo palëve në proces apo për mos përmbushjen e detyrimeve profesionale /ligjore nga ana e tij në mënyrë të përsëritur, kryetari i trupit gjykues/gjyqtari përmes kryetarit të gjykatës paraqet ankesën në Këshill.
2. Këshilli themelon një komision ad-hoc për verifikimin e ankesës në bazë të të dhënave të paraqitura nga gjykata mbi procesin gjyqësor në të cilën pretendohet se eksperti nuk ka përmbushur detyrimet ligjore. Këshilli, i kërkon ekspertit përgjigjet e tij në lidhje me supozimet e parashtruara në ankesën e paraqitur.
3. Komisioni ad-hoc i rekomandon Këshillit largimin e ekspertit nga lista në bazë të raportit të përgatitur pas shqyrtimit të ankesës.
4. Këshilli, pas shqyrtimit të raportit të Komisionit ad-hoc, me vendim mund të largoj nga lista ekspertin gjyqësor duke shfuqizuar vendimin për certifikim dhe emërim të tij.
5. Eksperti gjyqësor mund të largohet nga lista edhe për arsyet si në vijim:
	1. me kërkesën e tij/dorëheqje;
	2. në rast të vdekjes;
	3. në rast të humbjes së zotësisë së veprimit;

**Neni 19
Ankesa ndaj vendimit**

Eksperti Gjyqësor ndaj vendimit të Këshillit për largim nga lista e ekspertit gjyqësor, shfuqizimit të vendimit për certifikim dhe emërim, mund të iniciojë konflikt administrativ në gjykatën kompetente për çështje administrative.

**Neni 20**

**Zbatimi**

Këshilli Gjyqësor i Kosovës për zbatimin e kësaj rregullore mund te lidhë marrëveshje mirëkuptimi me institucione tjera përkatëse.

**Neni 21**

**Dispozita shfuqizuese**

Me hyrjen në fuqi të kësaj rregullore, shfuqizohen Rregullore nr.15/2015 për Emërimin e ekspertëve gjyqësor dhe të gjitha aktet e tjera nënligjore që bien ndesh me këtë rregullore.

**Neni 22**

**Dispozita kalimtare**

1. Për të gjitha ekspertizat e kryera nga institucionet publike e të cilat nuk janë kompensuar, barra e kompensimit bie mbi organin i cili ka lëshuar urdhër për kryerjen e ekspertizës. Kompensimi sipas kësaj dispozite duhet të bëhet jo më vonë se tridhjetë (30) ditë nga hyrja në fuqi e kësaj rregullore.
2. Regjistri i ekspertëve gjyqësor aktual vlen deri në certifikimin e ekspertëve të rijnë, jo më vonë se gjashtë (6) muaj pas hyrjes në fuqi të kësaj rregullore.
3. Ekspertët gjyqësor aktual i nënshtrohen procedurës së certifikimit dhe emërimit sipas kësaj rregullore.

**Neni 23**

**Shtojcat e rregullores**

Shtojcat që i janë bashkangjitur kësaj rregulloreje, janë pjesë përbërëse të saj:

Shtojca 1: Aplikacioni për certifikimin dhe emërimin e ekspertit gjyqësor;

Shtojca 2: Formularët për kompensimin e ekspertit gjyqësor;

Shtojca 3: Deklarata për anëtaret e komisionit;

Shtojca 4: forma e certifikatës

Shtojca 5: formulari që e vërteton saktësinë e përmbajtjes së tekstit standard.

 **Neni 24
 Hyrja në fuqi**

Kjo rregullore hyn në fuqi në ditën e miratimit nga Këshilli Gjyqësor i Kosovës

 Albert Zogaj

 \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_
 Kryesues i Këshillit Gjyqësor të Kosovës

Datë :\_\_\_\_\_\_\_\_\_\_\_\_\_\_\_\_\_\_\_